Βελονισμός ονομάζεται ένα είδος θεραπείας, κατά το οποίο χρησιμοποιούνται λεπτές βελόνες από χάλυβα, οι οποίες εισάγονται στο δέρμα του ασθενή με σκοπό τη διέγερση συγκεκριμένων σημείων σε ολόκληρο το σώμα του, όπως η πλάτη, ο λαιμός, το κεφάλι και το πρόσωπο. Στόχος του βελονισμού είναι η ανακούφιση των συμπτωμάτων που προκαλούν διάφορες καταστάσεις υγείας, με κυρίαρχο τον πόνο. Ο βελονισμός, επιβεβαιωμένα από μελέτες, είναι αποτελεσματικός ως συμπληρωματική θεραπεία για κάποια προβλήματα υγείας.  Σύμφωνα με την κινεζική ιατρική, όταν η ενέργεια που ρέει στο σώμα, η οποία ονομάζεται «τσι», διαταραχθεί, προκαλούνται ανισορροπίες που οδηγούν σε ασθένειες. Οι βελόνες χρησιμοποιούνται για την αποκατάσταση αυτών των ανισορροπιών, διεγείροντας το κεντρικό νευρικό σύστημα και το ανοσοποιητικό σύστημα, ενεργοποιώντας τα με τέτοιο τρόπο ώστε να αντιδρούν σε ασθένειες και συμπτώματα, απελευθερώνοντας φυσικές χημικές ουσίες, όπως οι ενδορφίνες, που θεωρούνται τα φυσικά παυσίπονα του σώματος και νευροδιαβιβαστές, που ελέγχουν τις νευρικές αντιδράσεις.